b'\n_START_ARTICLE_\nTelaprevir\n_START_SECTION_\nIndikacije\n_START_PARAGRAPH_\nTelaprevir se uporablja v kombinaciji s peginterferonom alfa in ribavirinom za zdravljenje kroni\xc4\x8dnega hepatitisa C z genotipom 1 pri odraslih bolnikih s kompenzirano boleznijo jeter, vklju\xc4\x8dno s cirozo. Uporablja se lahko pri neizku\xc5\xa1enih (\xc5\xa1e nezdravljenih bolnikih); pri bolnikih, ki so bili \xc5\xbee zdravljeni z interferonom alfa (pegiliranim ali nepegiliranim) v monoterapiji ali v kombinaciji z ribavirinom, vklju\xc4\x8dno z bolniki, pri katerih se je bolezen ponovila, in pri bolnikih, ki so se na zdravljenje odzvali delno ali se na zdravljenje niso odzvali.\n_START_SECTION_\nMehanizem delovanja\n_START_PARAGRAPH_\nTelaprevir je zaviralec virusnega encima serinske proteaze HCV NS3/4A, ki je nujen za razmno\xc5\xbeevanje virusa hepatitisa C._NEWLINE_Virus hepatitisa C ima genom v obliki enoveri\xc5\xbene RNK, ki zapisuje sintezo le enega poliproteina, dol\xc5\xbeine pribli\xc5\xbeno 3.000 aminokislin. Encimi, imenovani proteaze, med prevajanjem RNK v poliprotein ter po njem cepijo ta poliprotein v 4 strukturne in 6 nestrukturnih beljakovin. Proteaza NS3/4A je pomembna pri cepitvi in spro\xc5\xa1\xc4\x8danju ve\xc4\x8dine nestrukturnih virusnih beljakovin in s tem zaviranje njenega delovanja moti podvojevanje virusa.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZelo pogosti ne\xc5\xbeeleni u\xc4\x8dinki, ki se pojavijo pri ve\xc4\x8d kot 10\xc2\xa0% bolnikov so, izpu\xc5\xa1\xc4\x8daj, utrujenost, srbe\xc5\xbe, slabost, slabokrvnost, driska, bruhanje, hemoroidi in bole\xc4\x8dine v danki ali zadnjiku. Pri 1 do 10\xc2\xa0% bolnikov se med drugim pojavljajo spremembe v oku\xc5\xa1anju in srbenje v podro\xc4\x8dju zadnjika.\n_START_SECTION_\nHuda oblika izpu\xc5\xa1\xc4\x8daja\n_START_PARAGRAPH_\nKombinirano zdravljenje s telaprevirjem, peginterferonom alfa in ribavirinom lahko povzro\xc4\x8di hudo reakcijo z izpu\xc5\xa1\xc4\x8dajem, ki se lahko kon\xc4\x8da tudi s smrtjo, \xc4\x8de se zdravljenje ne prekine. Poro\xc4\x8dali so o izpu\xc5\xa1\xc4\x8daju z eozinofilijo in sistemskimi simptomi (sindrom DRESS) ter Stevens-Johnsonovem sindromu._NEWLINE_Sindrom DRESS vklju\xc4\x8duje izpu\xc5\xa1\xc4\x8daj z eozinofilijo, povezan z enim ali ve\xc4\x8d izmed naslednjih simptomov: zvi\xc5\xa1ana telesna temperatura, limfadenopatija (bolezen bezgavk), edem obraza in prizadetost notranjih organov (jetra, ledvica, plju\xc4\x8da). Pojavi se lahko kadarkoli po za\xc4\x8detku zdravljenja, v ve\xc4\x8dini primerov se je pojavil v obdobju med \xc5\xa1estim in desetim tednom zdravljenja s telaprevirjem.'